**Ministru kabineta noteikumu projekta “Grozījumi Ministru kabineta 2010. gada 1. jūnija noteikumos Nr. 496 “Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība””  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir noteikt kārtību, kādā tiek veikta kritiskās infrastruktūras darbības nepārtrauktības plānu izstrāde darbības nepārtrauktības nodrošināšanai izņēmuma stāvokļa un kara laikā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | * Nacionālās drošības likuma 22.2 panta sestā daļa (likumprojekts “Grozījumi Nacionālās drošības likumā” (Nr. 692/Lp13)); * Valsts aizsardzības koncepcijas 2.3. nodaļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izņēmuma stāvokļa un kara laikā valsts un sabiedrības kontinuitātes nodrošināšanai svarīga ir vitāli svarīgo (kritisko) preču un pakalpojumu nodrošināšana un šo preču un pakalpojumu sniedzēju darbības nepārtrauktība. Līdz ar to kritiskā infrastruktūra tiek definēta arī kā tādu objektu, sistēmu vai to daļu darbība, kuras ir svarīgas sabiedrības funkciju īstenošanai, kā arī cilvēku veselības aizsardzības drošības, ekonomiskās vai sociālās labklājības nodrošināšanai un kuru iznīcināšana vai darbības traucējumi būtiski ietekmētu valsts funkciju īstenošanu (Nacionālās drošības likuma 22.2 panta pirmā daļa).  Līdz ar to šādi objekti, sistēmas vai to daļas un pakalpojumi tiek iekļauti kritiskās infrastruktūras kopumā ar šādu klasifikāciju:   * A kategorija – valsts līmeņa sevišķi svarīga kritiskā infrastruktūra; * B kategorija – valsts līmeņa svarīga kritiskā infrastruktūra; * C kategorija – pašvaldību un nozaru kritiskā infrastruktūra; * D kategorija – valsts un sabiedrības kontinuitātei nozīmīgi pakalpojumi.   Saskaņā ar Nacionālās drošības likuma 22.2 panta ceturto daļu kritiskās infrastruktūras īpašnieks vai tiesiskais valdītājs nodrošina kritiskās infrastruktūras darbības nepārtrauktības plānošanu un īstenošanu, savukārt valsts apdraudējuma gadījumā (izņēmuma stāvokļa un kara laikā) tas nodrošina kritiskās infrastruktūras darbības nepārtrauktības īstenošanu vismaz minimālajā apjomā.  Savukārt Nacionālās drošības likuma 22.2 panta sestā daļa deleģē, ka kārtību, kādā tiek veikta kritiskās infrastruktūras apzināšana, drošības pasākumu un darbības nepārtrauktības plānošana un īstenošana, nosaka Ministru kabinets. Deleģējums Ministru kabinetam izstrādāt minēto kārtību līdz šim nav bijis attiecināms uz kritiskās infrastruktūras darbības nepārtrauktību un īstenošanu. Līdz ar to uz līdzšinējā deleģējuma pamata ir izdoti Ministru kabineta 2010. gada 1. jūnija noteikumi Nr. 496 “Kritiskās infrastruktūras, tajā skaitā Eiropas kritiskās infrastruktūras, apzināšanas, drošības pasākumu un darbības nepārtrauktības plānošanas un īstenošanas kārtība” (turpmāk – Noteikumi Nr. 496).  Līdz ar likumprojekta “Grozījumi Nacionālās drošības likumā” (Nr. 692/Lp13) spēkā stāšanos Nacionālās drošības likuma 22.2 panta sestā daļa attiecina deleģējumu Ministru kabinetam izstrādāt noteikto kārtību arī attiecībā uz kritiskās infrastruktūras darbības nepārtrauktības plānošanu un īstenošanu. Saskaņā ar precizēto deleģējumu Nacionālās drošības likuma 22.2 panta sestajā daļā ir izstrādāts Ministru kabineta noteikumu projekts “Grozījumi Ministru kabineta 2010. gada 1. jūnija noteikumos Nr. 496 “Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība”” (turpmāk – Noteikumu projekts).  Noteikumu projekts paredz kārtību, kādā kritiskās infrastruktūras, tajā skaitā Eiropas kritiskās infrastruktūras, īpašnieks vai tiesiskais valdītājs izstrādā darbības nepārtrauktības plānu, lai noteiktajā apjomā nodrošinātu kritiskās infrastruktūras, tajā skaitā Eiropas kritiskās infrastruktūras, darbības nepārtrauktību valsts apdraudējuma situācijās. Līdzīga prakse pastāv jau Igaunijā, kur ar likumu ir noteikts, ka vitāli svarīgu pakalpojumu nepārtrauktības nodrošināšana tiek veikta un koordinēta no atbildīgo iestāžu puses, ņemot vērā vitāli svarīgu pakalpojumu riska atkarību[[1]](#footnote-1).  Noteikumu projekta 1. un 2. punkts paredz precizēt Noteikumu Nr. 496 nosaukumu un tajos izmantoto Noteikumu Nr. 496 darbības jomas formulējumu, papildinot to ar darbības nepārtrauktības jēdzienu un izsakot to kā “Kritiskās infrastruktūras, tajā skaitā Eiropas kritiskās infrastruktūras, apzināšanas, drošības pasākumu un darbības nepārtrauktības plānošanas un īstenošanas kārtība”, lai Noteikumu Nr. 496 atspoguļotu Nacionālās drošības likuma 22.2 panta sestajā daļā Ministru kabinetam doto deleģējumu.  Ņemot vērā to, ka D kategorijas kritiskās infrastruktūras objekti var aptvert līdz šim kritiskās infrastruktūras kopumā neiekļautu nozaru objektus, ar Noteikumu projekta 3. punktu tiek paplašināts Nacionālās drošības starpinstitūciju komisijas sastāvs, tajā iekļaujot Zemkopības ministriju. Savukārt priekšlikumus Nacionālajai drošības starpinstitūciju komisijai par iespējamo D kategorijas kritisko infrastruktūru saskaņā ar Noteikumu projekta 4. punktu iesniedz Aizsardzības ministrija sadarbībā ar attiecīgās nozares ministriju, ņemot vērā to, ka Aizsardzības ministrija ir kompetentā iestāde par darbības nepārtrauktības jautājumu regulējumu, savukārt attiecīgās nozares ministrijas ir kompetentas par nozaru un to elementu darbību. Vienlaikus Aizsardzības ministrija veic darbības nepārtrauktības plānošanas sistēmas uzraudzību un attīstību.  Savukārt Nacionālās drošības starpinstitūciju komisijai pieņemot lēmumu par sabiedrības un valsts drošībai kritisku pakalpojumu un to sniedzēju infrastruktūras iekļaušanu kritiskās infrastruktūras kopumā D kategorijas kritiskajā infrastruktūrā, atbildīgā nozares ministrija par pieņemto lēmumu informē attiecīgās D kategorijas kritiskās infrastruktūras īpašnieku vai tiesisko valdītāju saskaņā ar Noteikumu projektā paredzēto Noteikumu Nr. 496 34.5 punktu.  Ņemot vērā, ka izņēmuma stāvokļa laikā un kara laikā var būt ierobežotas spējas nodrošināt kritiskās infrastruktūras pakalpojumus, Projekts paredz savlaicīgu gatavošanos un nepieciešamās darbības, kas jāveic, lai nodrošinātu to, ka, iestājoties attiecīgai situācijai, kritiskās infrastruktūras pakalpojumu sniedzējiem ir pienākums un arī iespēja turpināt darbu. Lai kritiskā infrastruktūra būtu spējīga nepārtraukt savu darbību un veikt visas nepieciešamās funkcijas valsts apdraudējuma gadījumā, pamatojoties uz darbības nepārtrauktības plānu, par kritiskās infrastruktūras nozari atbildīgā ministrija (sadarbībā ar Valsts ugunsdzēsības un glābšanas dienestu, Aizsardzības ministriju un pārraugošo kompetento valsts drošības iestādi) atbilstoši kompetencei gan pārrauga Kritiskās infrastruktūras un Eiropas kritiskās infrastruktūras darbības nepārtrauktības plānu izstrādi, ņemot vērā vitālo Kritiskās infrastruktūras un Eiropas kritiskās infrastruktūras savstarpējo saistību, gan izvērtē Kritiskās infrastruktūras un Eiropas kritiskās infrastruktūras izstrādāto darbības nepārtrauktības plānu. Arī darbības nepārtrauktības plāna īstenošana valsts apdraudējuma gadījumā tiktu uzraudzīta no minēto institūciju puses.  Noteikumu Nr. 496 IV nodaļa nosaka drošības pasākumu plānošanu attiecībā uz kritisko infrastruktūru un Eiropas kritisko infrastruktūru. Likumprojekts “Grozījumi Nacionālās drošības likumā” (Nr. 692/Lp13) paplašina kritiskās infrastruktūras iedalījumu ar D kategorijas kritisko infrastruktūru, kurā iekļaujama infrastruktūra, kuras darbības nepārtrauktība un kritisko pakalpojumu sniegšana izņēmuma stāvokļa vai kara laikā ir būtiska sabiedrības un valsts drošībai. Ņemot vērā to, ka uz D kategorijas kritisko infrastruktūru nav attiecināma drošības pasākumu un to plānu izstrādes kārtība, bet gan tikai darbības nepārtrauktības plānu izstrāde darbībai izņēmuma stāvokļa un kara laikā, Noteikumu projekts precizē Noteikumu Nr. 496 IV nodaļas nosaukumu, eksplicīti norādot, ka tajā noteiktās prasības drošības pasākumu plānošanai un īstenošanai attiecināmas uz A, B un C kategorijas kritisko infrastruktūru, bet nav attiecināmas uz D kategorijas kritisko infrastruktūru.  Vienlaikus prasība izstrādāt plānus darbības nepārtrauktības nodrošināšanai ir attiecināma ne tikai uz D kategorijas, bet arī uz A, B un C kategorijas kritisko infrastruktūru. Līdz ar to Noteikumu projekta 6., 7. un 8. punkts paredz noteikt, ka A, B un C kategorijas kritiskās infrastruktūras īpašnieks vai tiesiskais valdītājs norīko par darbības nepārtrauktības plānošanu atbildīgo personu, kā arī Noteikumu Nr. 496 26. punktā nosaka prasības, kurām jāatbilst A, B un C kategorijas kritiskās infrastruktūras par drošību un darbības nepārtrauktību atbildīgajai personai, kā arī D kategorijas kritiskās infrastruktūras par darbības nepārtrauktību atbildīgajai personai.  Pašlaik Noteikumu Nr. 496 28. punkts nosaka valsts drošības iestāžu kompetenci A, B un C kategorijas kritiskās infrastruktūras par drošību atbildīgās personas kandidatūras izvērtēšanā. Ņemot vērā to, ka kritisko pakalpojumu nodrošinātāju spēja nodrošināt darbības nepārtrauktību izņēmuma stāvokļa un kara laikā ir būtiska sabiedrības un valsts drošības interesēm, Noteikumu projekta 8. paredz papildināt Noteikumus Nr. 496 ar jaunu punktu nosakot valsts drošības iestāžu kompetenci arī D kategorijas kritiskās infrastruktūras par darbības nepārtrauktības plānošanu atbildīgās personas kandidatūras izvērtēšanā.  Saskaņā ar Nacionālās drošības likuma 22.2 panta sesto daļu (Nr. 692/Lp13) Ministru kabinets izstrādā kārtību attiecībā uz kritiskās infrastruktūras darbības nepārtrauktības plānošanu un īstenošanu. Līdz ar to Noteikumu projekta 9. punkts paredz Noteikumus Nr. 496 papildināt ar jaunu IV.1 nodaļu, kas nosaka kārtību kritiskās infrastruktūras darbības nepārtrauktības plānošanai izņēmuma stāvokļa vai kara laikam.  Noteikumu projektā paredzētajā IV.1 nodaļas 34.1 punktā ir noteikti kritēriji kritiskajai infrastruktūrai, attiecībā uz kuru ir nepieciešams izstrādāt darbības nepārtrauktības plānu darbībai izņēmuma stāvokļa un kara laikā. Noteiktās prasības paredz darbības nepārtrauktības plānu izstrādāt visai D kategorijas kritiskajai infrastruktūrai. Papildus tam darbības nepārtrauktības plānu izstrādes prasību paredzēts attiecināt uz noteiktu A, B un C kategorijas kritisko infrastruktūru, kuras īpašnieks vai tiesiskais valdītājs ir privāto tiesību juridiskā persona un kas nodrošina 34.1.1. punktā noteiktos sabiedrības un valsts drošībai kritiskos pakalpojumus. Vienlaikus, ņemot vērā to, ka viena sabiedrības un valsts drošībai kritiskā pakalpojuma nodrošināšanā var būt iesaistīti vairāk par vienu vienas nozares kritiskās infrastruktūras privāto tiesību juridisko personu, Noteikumu projekts paredz papildināt Noteikumus Nr. 496 ar 34.2 punktu, kas nosaka, ka šādas kritiskās infrastruktūras privāto tiesību juridiskās personas drīkst izstrādāt kopēju darbības nepārtrauktības plānu izņēmuma stāvokļa un kara laikam kritiskā pakalpojuma nepārtrauktības nodrošināšanai. Tāpat ir iespējama situācija, ka vienas privāto tiesību juridiskās personas vairāki objekti ir iekļauti kritiskās infrastruktūras kopumā un uz tiem attiecināma prasība izstrādāt darbības nepārtrauktības plānus. Arī šādā gadījumā Noteikumu projekts paredz noteikt, ka šādas privāto tiesību juridiskās personas drīkst izstrādāt visaptverošu darbības nepārtrauktības plānu visai tās īpašumā vai tiesiskajā valdījumā esošajai kritiskajai infrastruktūrai, uz kuru attiecināma darbības nepārtrauktības plānu izstrādāšanas prasība.  Ņemot vērā to, ka atsevišķai kritiskajai infrastruktūrai, uz kuru attiecināma prasība par darbības nepārtrauktības plāna izstrādi, saskaņā ar spēkā esošajiem normatīvajiem aktiem ir jābūt izstrādātiem arī civilās aizsardzības plāniem, Noteikumu projekts paredz papildināt Noteikumus Nr. 496 ar normu, kas nosaka, ka, ja attiecīgajos civilās aizsardzības plānos jau ir iestrādāta darbības nepārtrauktības nodrošināšanas sistēma, kas veidota atbilstoši starptautiskiem standartiem un kas ir ārējā audita sertificēta, tad atsevišķs darbības nepārtrauktības plāns nav jāizstrādā. Tā vietā attiecīgās kritiskās infrastruktūras par drošību un darbības nepārtrauktību atbildīgā persona sadarbībā ar Aizsardzības ministriju papildinās to civilās aizsardzības plānu darbības nepārtrauktības sadaļu atbilstoši Noteikumu projektā noteiktajām darbības nepārtrauktības plānu izstrādāšanas un satura prasībām. Civilās aizsardzības un katastrofas pārvaldīšanas likums nosaka, ka civilā aizsardzība ir tādu organizatorisku, inženiertehnisku, ekonomisku, finansiālu, sociālu, izglītojošu un zinātnisku pasākumu kopums, kurus īsteno valsts un pašvaldību institūcijas un sabiedrība, lai nodrošinātu cilvēku, vides un īpašuma drošību, kā arī īstenotu atbilstošu rīcību katastrofas un katastrofas draudu gadījumā[[2]](#footnote-2). Savukārt civilās aizsardzības plāns ir paredzēts, lai nodrošinātu preventīvos, gatavības un reaģēšanas un seku likvidēšanas pasākumus konkrētā objektā, ko var attiecināt arī uz kritisko infrastruktūru. Lai arī Civilās aizsardzības un katastrofas pārvaldīšanas likumā ir noteikts, ka kritiskās infrastruktūras īpašnieks vai tiesiskais valdītājs izstrādā objekta civilās aizsardzības plānu, ja objekts ir iekļauts kritiskās infrastruktūras kopumā un tajā var atrasties vairāk par 100 cilvēkiem, Projektā noteikts, ka darbības nepārtrauktības plānu ir iespējams izstrādāt kā papildinājumu Kritiskās infrastruktūras un Eiropas kritiskās infrastruktūras objektu darbības nepārtrauktības plānam, kam jānodrošina objekta nepārtraukta un ilgtspējīga darbība valsts apdraudējuma situācijās, lai pēc iespējas pilnvērtīgāk nodrošinātu cilvēku, vides un īpašuma drošību.  Lai nodrošinātu darbības nepārtrauktības plāna īstenošanu, Noteikumu projekta pielikuma 16. punkts nosaka, ka kritiskās infrastruktūras īpašnieks vai tiesiskais valdītājs norīko atbildīgo personu par kritiskās infrastruktūras darbības nepārtrauktības plāna izstrādi un aktualizēšanu. Vienlaikus tiek noteikts, ka ne retāk kā reizi gadā jāīsteno darbības nepārtrauktības plānu pārbaudes (mācības), lai pārbaudītu gatavību, stiprinātu personāla praktiskās iemaņas, izvērtētu plāna atbilstību tam noteiktajiem mērķiem un uzdevumiem.  Noteikumu projekta pielikums nosaka vadlīnijas kritiskās infrastruktūras darbības nepārtrauktības un darbības nodrošināšanas plānošanai gan nozares, gan valsts apdraudējuma gadījumā, paredzot arī iespēju noteikt nozarei specifiskus darbības nepārtrauktības nodrošināšanas elementus.  Kritiskās infrastruktūras darbības nepārtrauktības plānošanai Noteikumu projekta pielikumā ir definēti četri darbības nepārtrauktības plāna pamatelementi – nodrošināmais kritisko pakalpojumu minimālais apmērs; cilvēkresursu (personāla, darbinieku) vadība; infrastruktūras (telpu) nodrošinājums; rīcības algoritms darbības nepārtrauktības nodrošināšanai krīzes laikā.  Ņemot vērā to, ka katrai nozarei kritiskās infrastruktūras darbības nepārtrauktības nodrošināšanai minimālā apjomā izņēmuma stāvokļa vai kara laikā var atšķirties Noteikumu projekta pielikuma 2. punktā minēto pamatelementu apjoms, saskaņā ar Noteikumu projekta pielikuma 4. punktu minēto pamatelementu minimālo apjomu, kas nodrošināms valsts apdraudējuma situācijās, nosaka par katru nozari atbildīgā ministrija sadarbībā ar Aizsardzības ministriju. Piemēram, plānošanā Ekonomikas ministrijas kompetencē ir kritiskā infrastruktūra saistībā ar elektroenerģijas, dabasgāzes un naftas produktu apgādi, savukārt Satiksmes ministrijas kompetencē - kritiskā infrastruktūra saistībā ar valsts ceļu infrastruktūras uzturēšanu un elektronisko sakaru un telefonlīniju pakalpojumu nodrošināšanu. To, ka katras nozares kritiskās infrastruktūras darbības nepārtrauktības organizēšana tiek noteikta no atbildīgās ministrijas puses, apliecina arī Igaunijas pieredze, kur ar likumu par ārkārtas situācijām ir noteikts, ka, piemēram, Ekonomikas un komunikāciju ministrija organizē elektroapgādes, dabasgāzes piegādes, mobilo tālruņu pakalpojumu u.c. nodrošināšanu[[3]](#footnote-3).  Pieredzētā situācija saistībā ar Covid-19 pandēmiju gan valstī, gan globāli pierādījusi, ka vitāli svarīgo preču ražošanas kapacitātes koncentrācija atsevišķās valstīs krīzes situācijās rada nopietnas piegādes drošības problēmas un mazina svarīgu preču pieejamību tirgū. Tādēļ katram sektoram ir jāapzina tas preču klāsts, kura pieejamība krīzes situācijās varētu tikt apdraudēta, lai veidotu rezerves un būtu iespējams nekavējoties reaģēt uz izveidojušām nestandarta un krīzes situācijām. Vienlaikus Covid-19 pandēmija akcentēja ārvalstu tiešo investīciju ieplūšanu valsts ekonomikā. Daudziem uzņēmumiem, īpaši saistībā ar kritisko infrastruktūru un pakalpojumiem, visā pasaulē pašlaik var būt nepieciešams būtisks kapitāls, ko savā labā var izmantot stratēģiskie konkurenti. Ārvalstu tiešās investīcijas, lai arī ir būtisks elements pasaules ekonomikas sildīšanai, var radīt noteiktus riskus nacionālajai drošībai, tādējādi ir būtiski ieviest atbilstošu un pastiprinātu nacionālās drošības noturētspējīgu regulējumu ārvalstu tiešo ieguldījumu izvērtēšanai. Tādējādi, nosakot katras kritiskās infrastruktūras darbības nepārtrauktības plāna pamatelementus, jāņem vērā arī situācija par Kritiskās infrastruktūras un Eiropas kritiskās infrastruktūras darbības nepārtrauktību nodrošinošo elementu atrašanos ārvalstīs nepieejamību. Papildus tam kritiskās infrastruktūras īpašniekam vai tiesiskajam valdītājam sadarbībā ar nozares ministriju un pārraugošo kompetento valsts drošības iestādi regulāri jāveic izvērtējums par piegādes drošību un ārvalstu tiešo ieguldījumu riska izvērtējums.  Aizsardzības ministrija ir izstrādājusi Valsts aizsardzības plāna pielikumus par kritiskā personāla noteikšanas un trauksmes gatavības plāna izstrādāšanas vadlīnijām, kas ietver vērā ņemamos elementus minētā regulējuma izstrādāšanai, lai nodrošinātu krīzes reaģēšanas mehānismu ieviešanu un identificētu personālu, kurš ir būtisks funkciju veikšanai minimālā apjomā. Veicot kritiskā personāla apzināšanu, kritiskās infrastruktūras tiesiskais valdītājs identificē to personāla kopumu, kas ir tieši iesaistīts kritiskās infrastruktūras objekta vai pakalpojumu nodrošinātāja darbības veikšanai atbilstoši nozaru ministriju noteiktajiem minimālajiem apjomiem.  Projektā noteiktie darbības nepārtrauktības pamatelementi neattiecas uz tiešās valsts pārvaldes institūcijām, jo to darbības nepārtrauktības nodrošināšana ir valsts pārvaldes kompetencē.  Balstoties uz vadlīnijām kritiskā personāla apzināšanai un trauksmes gatavības plāna izstrādāšanai, saskaņā ar Noteikumu projekta pielikumu tiek noteikts pienākums, plānojot kritiskās infrastruktūras darbības nepārtrauktību, tās tiesiskajam valdītājam veikt kritiskā personāla noteikšanu, trauksmes gatavības plāna izstrādi (paredzot arī cilvēkresursu un personāla apziņošanas procedūru) un procedūru izstrādi personāla kopuma pārstrukturizācijai vai pastiprināšanai nepieciešamības gadījumā, kā arī gadījumā, kad daļa no identificētā kritiskā personāla nav pieejama. Minēto darbību rezultātā ir paredzēts veicināt kritiskās infrastruktūras darbības noturīgumu cilvēkresursu vadības pozīcijā, nodrošinot to, ka kritiskās infrastruktūras darbības nepārtrauktības nodrošināšanā tiek iesaistīts pēc iespējas lielāks skaits identificētā kritiskā personāla, kas spējīgs nekavējoties veikt tiem uzdotos pienākumus, kas saistīti ar kritiskās infrastruktūras darbības nepārtrauktības nodrošināšanu.  Ņemot vērā to, ka tās kritiskās infrastruktūras, uz kuru attiecināma prasība par darbības nepārtrauktības plānu izstrādi darbībai izņēmuma stāvokļa vai kara laikā, kritiskā personāla darbība sabiedrībai un valstij kritiskā pakalpojuma nodrošināšanā ir īpaši svarīga, Noteikumu projekta pielikums paredz prasību kritiskās par kritiskās infrastruktūras darbības nepārtrauktību atbildīgajai personai saskaņot nosakāmo kritisko personālu ar Nacionālo bruņoto spēku rezerves uzskaites struktūrvienību, lai novērstu to, ka par kritisko personālu tiek noteikta persona, kas Mobilizācijas likuma izpratnē ir rezerves karavīrs, paredzot, ka šādā gadījumā par kritiskās infrastruktūras darbības nepārtrauktību atbildīgā persona nozīmē citu personu kritiskā personāla kopumā. Vienlaikus, sniedzot pamatojumu tam, ka cita persona nevar aizstāt sākotnēji iecerētās kritiskā personāla kopumā iekļaujamās personas un to funkcijas, tiek paredzēta iespēja izņēmuma gadījumos iekļaut kritiskā personāla kopumā personas, kas ir rezerves karavīri.  Noteikumu projekta pielikuma 6. punkts ir attiecināts uz infrastruktūras nodrošinājumu, paredzot, ka kritiskās infrastruktūras darbības nepārtrauktības plānā ir nepieciešams iekļaut informāciju par infrastruktūras nodrošinājuma sistēmu – ikdienas darba telpu sadalījumu un pāreju uz alternatīvām darba telpām krīzes situācijās, kad ikdienas telpas ir nepieejamas. Savlaicīga alternatīvo darba telpu identificēšana ļaus nodrošināt konkrētu vietu, kur iespējama kritiskās infrastruktūras darbības nepārtrauktība apdraudējuma gadījumā. Netiek paredzēts, ka saskaņā ar Noteikumu projekta pielikuma 6. punktu būtu nepieciešams iegādāties alternatīvas darba telpas vai uzturēt īrētas telpas, vienlaikus paredzot, ka kritiskās infrastruktūras turētājs izstrādā kārtību, kādā tiek apzinātas iespējamās alternatīvās darba telpas un kā nepieciešamības gadījumā tiek uzsākta to izmantošana.  Noteikumu projekta pielikuma 7. punkts nosaka tehnoloģisko iekārtu risinājumu. Ar tehnoloģiskajām iekārtām darbības nepārtrauktības nodrošināšanai tiek apzīmētas katras kritiskās infrastruktūras darbības specifikai nepieciešamās iekārtas un materiāltehniskie līdzekļi, ieskaitot elektronisko sakaru un balss telefonijas iekārtas un to datu bāzes, elektroenerģijas apgādes iekārtas, dabasgāzes un naftas produktu iekārtas, kā arī siltumapgādi (apkuri), ūdensapgādi un kanalizācijas iekārtas. Tehnoloģisko iekārtu risinājums ir nepieciešams, lai aptvertu prasības un vajadzīgo aprīkojumu, kas būtu nepieciešams darbības nepārtrauktības nodrošināšanai, vienlaikus nosakot arī rīcību darbības nepārtrauktības nodrošināšanai tehnoloģisko iekārtu atjaunošanas, zaudējuma vai to alternatīvu izmantošanas gadījumā. Vienlaikus, plānojot tehnoloģisko risinājumu izmantošanu, Noteikumu projekta pielikuma 8. punkts rekomendē neizmantot tādu ražotāju tehnoloģijas, kuru reputācija ES un NATO dalībvalstīs tiek apšaubīta. Valsts drošības iestāžu ieskatā tehnoloģiju ražotāji ar Latvijā vai partnervalstīs apšaubītu reputāciju dod pamatu uzskatīt, ka šo tehnoloģiju izstrādātājs var izmantot slēptus risinājumus, lai iegūtu informāciju par tehnoloģijas izmantotāja darbībām, lai veiktu iespējamas kaitnieciskas darbības.  Darbības nepārtrauktības plānā saskaņā ar Noteikumu pielikuma 10., 11. un 12. punktu ir nepieciešams noteikt arī resursu (piegāžu) sistēmas nodrošināšanu valsts apdraudējuma gadījumā. Resursu (piegāžu) sistēma paredz Kritiskās infrastruktūras un Eiropas kritiskās infrastruktūras darbības specifikai nepieciešamo resursu (kritisko izejvielu) pieejamību un piegādi valsts apdraudējuma gadījumā. Ir būtiski apzināties, ka valsts apdraudējuma gadījumā var tikt noteikti dažādi ierobežojumi kritisko preču un izejmateriālu kustībai/piegāžu ķēdēm/pieejamībai. Līdz ar to kritiskajai infrastruktūrai, it īpaši tai, kas nodrošina Civilās aizsardzības un katastrofas pārvaldīšanas likuma 1. panta 14. punktā noteiktās iedzīvotāju pamatvajadzības (uzturs, mājoklis, veselības aprūpe, medicīniskā palīdzība, elektroapgāde, ūdensapgāde, siltumapgāde, atkritumu un notekūdeņu savākšana, kā arī sakaru nodrošinājums), ir būtiski jau laicīgi noteikt, kādā veidā tiks nodrošināta piegāžu drošība, kā arī spēja īsā laikā atjaunot nepieciešamo kritisko preču ražošanu.  Valsts apdraudējuma un kara laikā var tikt apgrūtināta dažādu enerģētikas, informācijas un komunikācijas tehnoloģiju pakalpojumu, kā arī sabiedriskās drošības pasākumu nodrošināšana, kas var būtiski ietekmēt arī kritiskās infrastruktūras darbības nepārtrauktības spējas. Ņemot vērā to, ka kritiskās infrastruktūras darbības nepārtrauktība ir vitāli svarīga valsts un sabiedrības noturības un kontinuitātes nodrošināšanai, Noteikumu projekta pielikuma 15. punkts nosaka, ka kritiskajai infrastruktūrai nepieciešamības gadījumā pastiprināta apsardze, pieeja elektronisko sakaru un balss telefonijas iekārtām, elektroapgādes, naftas un dabasgāzes produktiem, siltumapgādei, ūdensapgādei un kanalizācijai var tikt nodrošināta prioritāri. Šādos gadījumos minēto pakalpojumu un produktu prioritāru nodrošināšanu kritiskajai infrastruktūrai nosaka, koordinējot to Civilās aizsardzības Operatīvās vadības centram vai pašvaldību sadarbības teritoriju civilās aizsardzības komisijām.  Lai nodrošinātu darbības nepārtrauktības plāna īstenošanu, Noteikumu projekta pielikuma 16. punkts nosaka, ka kritiskās infrastruktūras īpašnieks vai tiesiskais valdītājs norīko atbildīgo personu par kritiskās infrastruktūras darbības nepārtrauktības plāna izstrādi un aktualizēšanu. Vienlaikus tiek noteikts, ka ne retāk kā reizi gadā jāīsteno darbības nepārtrauktības plānu pārbaudes (mācības), lai pārbaudītu gatavību, stiprinātu personāla praktiskās iemaņas, izvērtētu plāna atbilstību tam noteiktajiem mērķiem un uzdevumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Iekšlietu ministrija, Ekonomikas ministrija, Satiksmes ministrija, Zemkopības ministrija, Veselības ministrija |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kritiskās infrastruktūras, tajā skaitā Eiropas kritiskās infrastruktūras, kopumā iekļautie objekti, to īpašnieki vai tiesiskie valdītāji. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums ietekmēs kritiskās infrastruktūras, tajā skaitā Eiropas kritiskās infrastruktūras, kopumā iekļauto objektu, to īpašnieku vai tiesisko valdītāju, kā arī to darbību uzraugošo institūciju administratīvo slogu, paredzot uzdevumu izstrādāt darbības nepārtrauktības plānus vai integrēt to esošajos plānos, kā arī uzraudzīt šos plānus. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta noteikumu projekts “Kārtība, kādā piemēro izņēmumus pilsoņu iesaukšanai aktīvajā dienestā un iedzīvotāju mobilizāciju civilās aizsardzības formējumos un civilās aizsardzības pasākumu veikšanai, kā arī kārtība, kādā Nacionālo bruņoto spēku rezerves uzskaites struktūrvienību informē par minētajām personām, kurām piemērots izņēmums”. |
| 2. | Atbildīgā institūcija | Aizsardzības ministrija, Iekšlietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projektam noteikts ierobežotas pieejamības statuss, tāpēc sabiedrības līdzdalība tā izstrādē nav paredzēta. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Visas ministrijas, valsts drošības iestādes, Valsts ugunsdzēsības un glābšanas dienests, kritiskās infrastruktūras īpašnieki vai tiesiskie valdītāji. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde paredzēta pašreizējo pārvaldes funkciju un institucionālās struktūras ietvaros. |
| 3. | Cita informācija | Nav. |

Ministru prezidenta biedrs,

aizsardzības ministrs Artis Pabriks

H. Rozēns, 67335072

[Heinrihs.Rozens@mod.gov.lv](mailto:Heinrihs.Rozens@mod.gov.lv)

I. Rublevska, 67335088

[Ieva.Rublevska@mod.gov.lv](mailto:Ieva.Rublevska@mod.gov.lv)

1. https://www.riigiteataja.ee/en/eli/ee/513062017001/consolide [↑](#footnote-ref-1)
2. https://likumi.lv/ta/id/282333-civilas-aizsardzibas-un-katastrofas-parvaldisanas-likums [↑](#footnote-ref-2)
3. https://www.riigiteataja.ee/en/eli/ee/513062017001/consolide [↑](#footnote-ref-3)